Κανονισμός (ΕΚ) αριθ. 2429/2001 της Επιτροπής

της 12ης Δεκεμβρίου 2001

για τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς και για τροποποίηση του κανονισμού (ΕΚ) αριθ. 442/2001 για το άνοιγμα της απόσταξης κρίσης που προβλέπεται στο άρθρο 30 του κανονισμού (ΕΚ) αριθ. 1493/1999 του Συμβουλίου για επιτραπέζιους οίνους στην Πορτογαλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 33,

Εκτιμώντας τα ακόλουθα:

(1) Στη συνέχεια του ανοίγματος μιας απόσταξης κρίσης στην Πορτογαλία κατά την αμπελουργική περίοδο 2000/01, προέκυψε συμπληρωματική ανάγκη δημοσίων χώρων αποθεματοποίησης για την αλκοόλη που πρέπει να παραδίδεται στον οργανισμό παρέμβασης. Αυτό κατέστησε αναγκαίες σημαντικές εργασίες διευθέτησης των χωρών, η έγκαιρη αποπεράτωση των οποίων δεν υπήρξε δυνατή. Η κατάσταση αυτή δεν επιτρέπει στους οινοπνευματοποιούς να τηρήσουν την ημερομηνία παράδοσης που προβλέπεται για τις 30 Νοεμβρίου 2001. Πρέπει, επομένως, να μετατεθεί η ημερομηνία αυτή κατά ένα μήνα και να καταστεί η τροποποίηση αυτή εφαρμοστέα από την 1η Δεκεμβρίου 2001.

(2) Στο πλαίσιο του άρθρου 62 παράγραφος 1 του κανονισμού (ΕΚ) αριθ. 1623/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2047/2001(4), η ημερομηνία αυτή αφορά τα οινικά παρακρατήματα. Στο πλαίσιο του άρθρου 4 παράγραφος 3 του κανονισμού (ΕΚ) αριθ. 442/2001 της Επιτροπής(5), όπως τροποποιήθηκε από τον κανονισμό (ΕΚ) αριθ. 1233/2001(6), η εν λόγω ημερομηνία αφορά την αλκοόλη που προέρχεται από την απόσταξη αυτή.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο άρθρο 62 παράγραφος 1 του κανονισμού (ΕΚ) αριθ. 1623/2000, προστίθεται το ακόλουθο εδάφιο: "Κατά παρέκκλιση από το πρώτο εδάφιο, όσον αφορά την Πορτογαλία, και για την περίοδο 2000/01, ο οινοπνευματοποιός μπορεί να παραδόσει στον οργανισμό παρέμβασης, το αργότερο στις 31 Δεκεμβρίου που έπεται της σχετικής περιόδου, το προϊόν που έχει αλκοολικό τίτλο τουλάχιστον 92 % vol.".

2. Στο άρθρο 4 του κανονισμού (ΕΚ) αριθ. 442/2001, η παράγραφος 3 αντικαθίσταται ως εξής: "3. Οι παραδόσεις οίνου στα οινοπνευματοποιεία πρέπει να πραγματοποιηθούν το αργότερο μέχρι τις 20 Ιουλίου 2001. Η παραχθείσα αλκοόλη πρέπει να παραδοθεί στον οργανισμό παρέμβασης το αργότερο μέχρι τις 31 Δεκεμβρίου 2001.".

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Δεκεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 328 της 23.12.2000, σ. 2.

(3) ΕΕ L 194 της 31.7.2000, σ. 45.

(4) ΕΕ L 276 της 19.10.2001, σ. 15.

(5) ΕΕ L 63 της 3.3.2001, σ. 52.

(6) ΕΕ L 168 της 23.6.2001, σ. 11.